CELEX: 32022R1166
Language: sk
Date: 2022-07-06 00:00:00
Title: Vykonávacie nariadenie Komisie (EÚ) 2022/1166 zo 6. júla 2022, ktorým sa mení nariadenie (ES) č. 1480/2004, ktorým sa ustanovujú špecifické pravidlá týkajúce sa tovaru prichádzajúceho z oblastí, ktoré nie sú pod efektívnou kontrolou vlády Cypru v oblastiach, v ktorých vláda vykonáva efektívnu kontrolu

7.7.2022   
               
               
                  SK
               
               
                  Úradný vestník Európskej únie
               
               
                  L 181/11
               
            
         VYKONÁVACIE NARIADENIE KOMISIE (EÚ) 2022/1166
         zo 6. júla 2022,
         ktorým sa mení nariadenie (ES) č. 1480/2004, ktorým sa ustanovujú špecifické pravidlá týkajúce sa tovaru prichádzajúceho z oblastí, ktoré nie sú pod efektívnou kontrolou vlády Cypru v oblastiach, v ktorých vláda vykonáva efektívnu kontrolu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 866/2004 z 29. apríla 2004 o režime podľa článku 2 protokolu 10 Aktu o pristúpení (1), a najmä na jeho článok 4 ods. 12,
         po porade s výborom pre nariadenie o línii,
         keďže:
         
                     (1)
                  
                  
                     V nariadení Komisie (ES) č. 1480/2004 (2) sa stanovujú špecifické pravidlá týkajúce sa tovaru prichádzajúceho z oblastí, ktoré nie sú pod efektívnou kontrolou vlády Cypru v oblastiach, v ktorých vláda vykonáva efektívnu kontrolu, vrátane fytosanitárnych kontrol rastlín, rastlinných produktov a iných predmetov uvedených v časti B prílohy V k smernici Rady 2000/29/ES (3) a podávania správ o nich. Na tento účel článok 3 uvedeného nariadenia obsahuje odkazy na uvedenú smernicu.
                  
               
                     (2)
                  
                  
                     Nariadením Európskeho parlamentu a Rady (EÚ) 2016/2031 (4), ktorým sa stanovuje základ pre pravidlá Únie týkajúce sa ochranných opatrení proti škodcom rastlín, sa zrušila smernica 2000/29/ES. Uvedené nariadenie splnomocňuje Komisiu stanoviť zoznam rastlín, rastlinných produktov a iných predmetov, v prípade ktorých je potrebné rastlinolekárske osvedčenie na uvedenie na územie Únie.
                  
               
                     (3)
                  
                  
                     Vo vykonávacom nariadení Komisie (EÚ) 2019/2072 (5) sa uvádza zoznam rastlín, rastlinných produktov a iných predmetov, v prípade ktorých je potrebné rastlinolekárske osvedčenie na uvedenie na územie Únie a medzi ktoré patria rastliny, rastlinné produkty a iné predmety, ktoré boli predtým uvedené v časti B prílohy V k smernici 2000/29/ES.
                  
               
                     (4)
                  
                  
                     Preto je vhodné zmeniť nariadenie (ES) č. 1480/2004 s cieľom nahradiť odkazy na smernicu 2000/29/ES odkazmi na vykonávacie nariadenie (EÚ) 2019/2072.
                  
               
                     (5)
                  
                  
                     Treba tiež aktualizovať všetky odkazy na ustanovenia týkajúce sa rastlinných pasov.
                  
               
                     (6)
                  
                  
                     Keďže podľa článku 4 ods. 4 nariadenia (ES) č. 866/2004 má tovar prekračujúci líniu podliehať požiadavkám a byť podrobený kontrolám požadovaným v právnych predpisoch Únie v oblasti rastlinolekárstva, ako sa stanovuje v prílohe II k uvedenému nariadeniu, dané kontroly by mali zabezpečiť, aby bol príslušný tovar bez výskytu karanténnych škodcov Únie uvedených v prílohe II k vykonávaciemu nariadeniu (EÚ) 2019/2072 a aby spĺňal prahové hodnoty pre výskyt regulovaných nekaranténnych škodcov Únie uvedených v prílohe IV k danému nariadeniu, ako aj požiadavky na uvedenie do Únie stanovené v prílohe VII k uvedenému nariadeniu.
                  
               
                     (7)
                  
                  
                     Nariadenie (ES) č. 1480/2004 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Nariadenie (ES) č. 1480/2004 sa mení takto:
            
                        1.
                     
                     
                        Článok 3 sa nahrádza takto:
                        
                           „Článok 3
                           Fytosanitárna kontrola a podávanie správ
                           
                              1.   Nezávislí fytosanitárni znalci vymenovaní Komisiou, poverení vykonávaním nariadenia (ES) č. 866/2004 v rámci nástroja technickej pomoci a výmeny informácií (TAIEX) (ďalej len „znalci“), skontrolujú v koordinácii s Turecko-cyperskou obchodnou komorou všetok tovar pozostávajúci z rastlín, rastlinných produktov a iných predmetov uvedené v časti A a časti B prílohy XI k vykonávaciemu nariadeniu Komisie (EÚ) 2019/2072 (*1) vo fázach produkcie, zberu a uvádzania na trh s cieľom zistiť, či:
                              
                                          a)
                                       
                                       
                                          sú bez výskytu karanténnych škodcov Únie uvedených v prílohe II k nariadeniu (EÚ) 2019/2072,
                                       
                                    
                                          b)
                                       
                                       
                                          spĺňajú prahové hodnoty pre výskyt regulovaných nekaranténnych škodcov Únie uvedených v prílohe IV k nariadeniu (EÚ) 2019/2072,
                                       
                                    
                                          c)
                                       
                                       
                                          spĺňajú požiadavky na uvedenie do Únie stanovené v prílohe VII k danému nariadeniu a
                                       
                                    
                                          d)
                                       
                                       
                                          sú v súlade s opatreniami na zabránenie výskytu regulovaných nekaranténnych škodcov na špecifických rastlinách na výsadbu uvedenými v prílohe V k nariadeniu (EÚ) 2019/2072.
                                          V relevantných prípadoch takisto skontrolujú všetky rastliny, rastlinné produkty a iné predmety uvedené v prílohe XII k vykonávaciemu nariadeniu (EÚ) 2019/2072, aby sa uistili, že sú bez výskytu príslušných karanténnych škodcov chránenej zóny uvedených v prílohe III k danému nariadeniu.
                                       
                                    
                           
                              2.   V prípade zemiakov uvedení znalci overia, či zemiaky v zásielke boli vypestované priamo zo sadbových zemiakov certifikovaných v jednom z členských štátov alebo zo sadbových zemiakov certifikovaných v inej krajine, z ktorej nie je vstup zemiakov určených na výsadbu do Únie zakázaný podľa prílohy VI k vykonávaciemu nariadeniu (EÚ) 2019/2072.
                           
                           
                              3.   Ak znalci podľa svojho najlepšieho vedomia a pokiaľ to možno určiť, skonštatujú, že príslušné rastliny, rastlinné produkty alebo iné predmety v zásielke sú v súlade s požiadavkami odsekov 1 a 2 a s príslušnými požiadavkami a kontrolami stanovenými v prílohe II k nariadeniu (ES) č. 866/2004:
                              
                                          a)
                                       
                                       
                                          vypracujú správu o svojich zisteniach vyplnenú v plnom rozsahu a riadne podpísanú aspoň jedným zo znalcov, pričom použijú formulár uvedený v prílohe III k tomuto nariadeniu, a
                                       
                                    
                                          b)
                                       
                                       
                                          doplnia túto správu ako dodatok k sprievodnému dokladu uvedenému v článku 2 tohto nariadenia.
                                       
                                    Znalci nevystavia Správu o fytosanitárnej kontrole s ohľadom na rastliny určené na pestovanie vrátane hľúz Solanum tuberosum L. určených na výsadbu.
                           
                           
                              4.   Znalci následne zapečatia nákladné automobily alebo iné dopravné prostriedky tak, aby zabránili otvoreniu zásielky, kým neprekročí hranice.
                              Komodity, na ktoré sa vzťahuje tento článok, sa môžu premiestňovať cez hranice, len ak sú splnené ustanovenia odseku 3 písm. a) a b).
                           
                           
                              5.   Po príchode do oblastí, v ktorých vláda Cyperskej republiky vykonáva efektívnu kontrolu, zásielku skontrolujú kompetentné orgány. V prípade potreby sa Správa o fytosanitárnej kontrole nahradí rastlinným pasom stanoveným v článku 79 ods. 1 alebo článku 80 ods. 1 nariadenia Európskeho parlamentu a Rady (EÚ) 2016/2031 (*2).
                           
                        
                        
                           (*1)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1)."
                        
                        
                           (*2)  Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).“"
                        
                     
                  
                        2.
                     
                     
                        Štvrtá, piata a šiesta zarážka bodu 10 vzoru stanoveného v prílohe III sa nahrádzajú takto:
                        
                                    „–
                                 
                                 
                                    považuje sa za tovar bez výskytu karanténnych škodcov Únie uvedených v prílohe II a prípadne karanténnych škodcov chránenej zóny uvedených v prílohe III a spĺňa prahové hodnoty pre výskyt regulovaných nekaranténnych škodcov Únie uvedených v prílohe IV k nariadeniu (EÚ) 2019/2072.
                                 
                              
                                    –
                                 
                                 
                                    v prípade zemiakov, či zemiaky v zásielke boli vypestované priamo zo sadbových zemiakov certifikovaných v jednom z členských štátov alebo zo sadbových zemiakov certifikovaných v inej krajine, z ktorej nie je vstup zemiakov určených na výsadbu do Únie zakázaný podľa prílohy VI k vykonávaciemu nariadeniu (EÚ) 2019/2072.“
                                 
                              
                  
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. júla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 161, 30.4.2004, s. 128.
         
            (2)  Nariadenie Komisie (ES) č. 1480/2004 z 10. augusta 2004, ktorým sa ustanovujú špecifické pravidlá týkajúce sa tovaru prichádzajúceho z oblastí, ktoré nie sú pod efektívnou kontrolou vlády Cypru v oblastiach, v ktorých vláda vykonáva efektívnu kontrolu (Ú. v. EÚ L 272, 20.8.2004, s. 3).
         
            (3)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000, s. 1).
         
            (4)  Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).
         
            (5)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).